ቦይንግ ምስ ሓደጋ ነፋሪት ኢትዮጵያ ብዝተኣሳሰረ ተኸሲሱ ንሱን ሓጋዚኡ ካፒተን ኣሕመድ ኑር ኦማርን፡ ፍታሕ ንምርካብ ዝከኣሎም ኩሉ ብቕልጡፍ ፈቲኖም። ነቲ ኤለክትሪካዊ መሳሪሒታት ብምጥፋእን ማንዋል ኣካይዳ ብምፍታንን፡ ነታ ነፋሪት ክቆፃፀሩ'ሞ ናብ ንቡር በረራኣ ክትቕጽል ንምግባር እውን ጽዒሮም። እንተኾነ ግን፡ ነታ ነፋሪት ምቁጽጻር ከቢድ ነይሩ። ይኹን እምበር ብማንዋል ተቖጻጺሮም ብሰላም ከዕልብዋ ዝገበርዎ ፈተነ ዝነኣድ ብቕዓቶም የርእይ። ምኽንያቱ'ኳ እንተዘይተፈለጠ ጸኒሖም ግን ነቲ ኤሌክትሪካዊ ኣካይዳ መሊሶም ወሊዖምዎ'ዮም። ሽዑ ካፒተን ያሬድ ንመወዳእታ ግዜ ነታ ነፋሪት ከቕንዓ ስለዝፈተነ፡ ቁሩብ ናብ ብራኸ ክትምለስ ጀሚራ። እዚ ግን ንሓጺር እዋን'ዩ ክጸንሕ ክኢሉ። ኮምፒተራዊ ስርዓት በረራ ነቲ ኩሉ ጽዕሮም ናብ ድሕሪት መሊሰዎ። ካልእ ድምጺ እዋን ሓደጋ (መጠንቀቕታ) ክስማዕ ካብ ምጅማሩ ብተወሳኺ፡ እታ ነፋሪት ብዝለዓለ መጠን፡ ናህሪ ከም ዝወሰኸት ዝሕብር መልእኽቲ ተራእዩ። መሊሳ ድማ ንቁልቁል ክትሕምበብ ጀሚራ። ካፒተን ያሬድ ነቲ ምስኡ ዘሎ ሓጋዚ ኣብራሪ ንኽሕግዞ ሕቶ ኣቕሪቡሉ። ክልቲኦም ብሓባር ነቲ ዘጓነፎም ፈታኒ ጸገም ክቆጻጸርዎ ፈቲኖም። እታ ነፋሪት ግን ብዝለዓለ ናህሪ ቁልቁል ትድፋእ ነበረት። ናብ መሬት ክሳብ ዝተቐበረትሉ እዋን ድማ ብሓያል ናህሪ ትሕምበብ ነይራ። ኣብ ውሽጢ ሽድሽተ ደቒቕ ድማ ወዲቓ። ኣብታ ነፋሪት ዝነበሩ 157 [ተጓዓዝትን ኣባላት በረራን] ኩሎም ሞይቶም። ምንጪ ስእሊ, Hassan Katende/Facebook ቅድሚ ሓሙሽተ ወርሒ፡ ብኢንዶነዥያዊ መገዲ ኣየር ላየን ኤይር እትውነን ተመሳሳሊት ቦይንግ 737 ማክስ 8፡ ካብ ጃካርታ ተበጊሳ ትበርር ኣብ ዝነበረትሉ እዋን ተመሳሳሊ ሓደጋ ኣጋጢምዋ'ዩ። ኣብ ምዕራባዊ ክፋል እታ ሃገር ናብ እትርከብ ፓንግካል ዝተበሃለት ከተማ ዝግበር በረራ ኣብ ሓደ ሰዓት ክውዳእ ትጽቢት ነይሩ። ካብ እትብገስ ኣብ ውሽጢ ቁሩብ ደቓይቕ ግን ኣብረርቲ ጸገም ኣጓኒፍዎም። ክቆጻጸርዋ'ኳ እንተፈተኑ ግን ኸኣ ኣይከኣሉን። ካብ ቁጽጽሮም ወጻኢ ኮይና። ብራኸ ክትስእን ጀሚራ። እንታይ ይፍጠር ከም ዘሎ ክፈልጡ ኣይከኣሉን። ነቲ ኣፍንጫ [ናይ ቅድሚት ኣካል] ከቕንዑ ብዝፈተኑ ቁጽሪ ካብቲ ንሳቶም ዝሓሰብዎ ብተጻራሪ ይኸውን። ኣብ ውሽጢ ካልኢታት ናብ ቁልቁል ትድፋእ። እቲ ኩነታት [ቁልቁል ምድፋእ] ንልዕሊ 20 ግዜ'ዩ ኣጋጢሙ። እታ ነፋሪት ብራኸ ትስእን ከም ዘላ ዝፈለጡ ኣብ መሬት ዝነበሩ ኣባላት ቁጽጽር በረራ ናብ ጭንቂ ኣተዉ። ሓደ ካብቶም ፓይለታት "በረራ ናይ ምቁጽጻር ጸገም" ክብል ብሬድዮ ሓቢርዎም ነይሩ። ኣብረርቲ ነቲ ጸገም ክፈልጥዎ ስለዘይከኣሉ ብዝያዳ ናብ ደንገርገር ኣተዉ። እቲ መቆጻጸሪ በረራ ዘርእዮም ብራኸ ኣብ ሓደ ዝረገጸ ኣይነበረን። እታ ነፋሪት እትርከበሉ ብራኸን ትበረሉ ዘላ ናህርን ክፈልጡ ኣይከኣሉን። ከም ዕድል ኮይኑ ክልቲኦም ክቆጻጸርዋ ኣይከኣሉን። እታ ነፋሪት ብዝለዓለ ናህሪ ቁልቁል ተደፊኣ ተሓምበበት። ሽዑ ድማ ኣብ ባሕሪ ጃባ ወዲቓ። በቲ ሓደጋ 189 ሰባት ህይወቶም ስኢኖም። ክልተ ተመሳሳልቲ ሓደጋታት ቦይንግ ኣብ ውሽጢ ሓሙሽተ ወርሒ ኣጋጢሞም። እቲ ካልኣይ ሓደጋ ምስ ኣጋጠመ [ነፋሪት መገዲ ኣየር ኢትዮጵያ] 'ንጹር ዝኾነ ምምስሳል' ከም ዘሎ ተፈሊጡ። እቲ ተመሳሳሊ መንቀሊ ሓደጋ እንታይ'ዩ?
